Omnibus presentes litteras inspecturis, officialis Autissiod., salutem in Domino. Noveritis quod coram nobis constitutus Stephanus, succentor ecclesiæ Autisiod., provisor Domus-Dei Sancti-Stephani Autissiod., ut dicebat, quittavit penitus et expresse coram nobis, religiosis viris abbati et conventui de Pontigniaco, quandam decimam quam idem succentor nomine dictæ Domus tenebat et possidebat apud Sooiliacum, quam Stephanus de Meso, quondam dictæ Domus provisor et nomine ejusdem Domus, emerat, diu est, sitam in territorio et finagio de Sooilliaco, ut dicebat, necnon omne jus, dominium, proprietatem et omnem actionem utilem et directam quæ dictæ Domui competebant, aut competere possent in eadem decima, et nunc in perpetuum, quoquo modo, pro octodecim libris tur. Datum, anno Domini MCCLXXXII, die sabbati post festum B. Martini æstivalis.